Tootespetsifikaadi olulise muudatuse heakskiitmise taotluse avaldamine vastavalt Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punktile a

(2022/C 327/06)

Käesoleva dokumendi avaldamine annab õiguse esitada muutmistaotluse kohta vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51 kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„Miele della Lunigiana“

ELi nr: PDO-IT-0195-AM01 – 8.7.2021

KPN (X) KGT ( )

1. Taotlejate rühm ja õigustatud huvi

Consorzio Miele della Lunigiana DOP (kaitstud päritolunimetuse „Miele della Lunigiana“ kaitse ühing), c/o Unione dei Comuni – Piazza delle Libertà, 17 – 54013 Fivizzano

E-post: mieledellalunigiandop@yahoo.it

Sertifitseeritud e-post: mieledellalunigiandop@arubapec.it

Eespool nimetatud ühing vastab 14. oktoobri 2013. aasta ministri määruse nr 12511 artikli 13 lõikes 1 sätestatud nõuetele.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab

☐ Toote nimetus

☒ Toote kirjeldus

☒ Geograafiline piirkond

☐ Päritolutõend

☒ Tootmismeetod

☐ Seos piirkonnaga

☒ Märgistamine

☒ Muu: pakendamine, teave kontrolliasutuse kohta

4. Muudatus(t)e liik

☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline

☐ Sellise registreeritud KPNi või KGT tootespetsifikaadi määruse (EL) nr 1151/2012 artikli 53 lõike 2 kolmanda lõigu kohaselt oluline muudatus, mille koonddokumenti (või sellega võrdväärset dokumenti) ei ole avaldatud

5. Muudatus(ed)

Toote kirjeldus

Muudatus puudutab spetsifikaadi artiklit 2, avaldatud kokkuvõtte punkti 4.2 ja koonddokumendi punkti 3.2. Eelkõige on „Miele della Lunigiana“ puhul muudetud nii akaatsia- kui ka kastanimee hüdroksümetüülfurfuraali (HMF) sisaldust.

Praegune versioon:

„Hüdroksümetüülfurfuraali (HMF) sisaldus: mitte üle 10 mg/kg purkidesse pakendamise ajal“

Uus versioon:

„Hüdroksümetüülfurfuraali (HMF) sisaldus: mitte üle 10 mg/kg nelja kuu jooksul mee vurritamisest“

Mesindusettevõtete dünaamika on pärast kaitstud päritolunimetuse tunnustamist muutunud. Ettevõtted olid varem väga väikesed ja nende eesmärk oli täiendada muud sissetulekut, kuid tänapäeval on suur osa ettevõtjatest kutselised põllumajandustootjad, kes turustavad toodet ka pakendajate kaudu, mis pikendab toote käitlemise aega. Peale selle on muutunud ka kasutatavad turustuskanalid ja turudünaamika. Kui varem pandi toode müüki ja see sai aasta jooksul otsa, siis tänapäeval tähendab koostöö suurte jaemüüjatega, et toodet tuleb pikema aja jooksul pidevalt tarnida ja tagada selle pidev varu supermarketites, et mitte kaotada turupositsiooni, mida on raske tagasi saada.

See toote tarbimisse laskmiseks pakendamise aja pikenemine muudab keeruliseks hoida hüdroksümetüülfurfuraali (HMF) parameetrit spetsifikaadis sätestatud piirides, sest tegemist on väärtusega, mis suureneb nii aja jooksul kui ka pärast mee kuumutamist, mis on selle pakendamiseks mõnikord vajalik, kui mesi on kristalliseerunud.

Parameetri kontrollimise aja muutmine ei tähenda, et toote kvaliteedi üle puuduks kontroll, sest selle parameetri seadusjärgne väärtus on 40 mg/kg, mis on spetsifikaadis sätestatust palju suurem.

Spetsifikaadi muutmise eesmärk on tagada, et HMFi mõõdetaks nelja kuu jooksul pärast vurritamist, kui mesi on selginenud. Seaduses sätestatud parameetreid järgitakse turustamisetapis igal juhul.

Geograafiline piirkond

See muudatus puudutab avaldatud kokkuvõtte punkti 4.3, mis on nüüd koonddokumendi punkt 4.

Praegune versioon:

„Akaatsia- ja kastanimee „Miele della Lunigiana“ tootmis-, töötlemis-, ettevalmistamis- ja pakendamispiirkond koosneb Toscana maakonna Massa-Carrara provintsi sellest osast, mis vastab Lunigiana mägipiirkonnale, mis hõlmab ligikaudu 97 000 hektarit.“

Uus versioon:

„Akaatsia- ja kastanimee „Miele della Lunigiana“ tootmispiirkond koosneb järgmistest Massa-Carrara provintsi valdadest: Pontremoli, Zeri, Mulazzo, Tresana, Podenzana, Aulla, Fosdinovo, Filattiera, Bagnone, Villafranca in Lunigiana, Licciana Nardi, Comano, Fivizzano ja Casola in Lunigiana. See piirkond on ühtne maa-ala, mis hõlmab ligikaudu 97 000 hektarit ja vastab Lunigiana mägipiirkonnale. “

Tootmispiirkond ei ole muutunud, kuid valdade loetelu oli olemas üksnes tootespetsifikaadis, mitte avaldatud kokkuvõttes. Seepärast on koonddokumendile lisatud valdade loetelu.

Tootmismeetod

Muudatus puudutab spetsifikaadi artiklit 5, punkti 5.3 „Vurritamine ja töötlemine“ ning avaldatud kokkuvõtte punkti 4.5. Lisatud on niiskuse eemaldamise etapp.

Lisatud on järgmine lause:

„Niiskuse võib eemaldada kondensaatkuivatitega, mis tekitavad kuiva õhu voo, või kasutades meest niiskuse eemaldamiseks sobivaid masinaid, nagu rootorkuivateid“.

Mee kvaliteedi ja omaduste säilitamiseks on oluline kontrollida selle niiskusesisaldust. Viimastel aastatel on õitsemisaegsete sagedaste vihmasadude tõttu meest korduvalt avastatud liigne niiskus ja seetõttu on vaja lisada niiskuse eemaldamise etapp, et viia mesi stabiilsusparameetrite piiridesse. Parimad tingimused kvaliteetse mee kogumiseks on siis, kui õitsemisajal on õhk värske ja piisavalt niiske, kuid mitte liigniiske, samas kui sagedasemate vihmasadude korral on tingimused ebasoodsad. Niiskuse eemaldamise kasutuselevõtmine tähendab, et mee kogumine ei satu ohtu ka neil ebasoodsatel hooaegadel, kui meekogus on väiksem. Mee liigne niiskusesisaldus ja võimalikud kõrged temperatuurid pärast selle turuleviimist võivad soodustada osmofiilsete pärmiseente vohamist, mis põhjustab käärimist ja seega „Miele della Lunigiana“ kvaliteediomaduste ja tipptaseme kadumist.

Märgistamine

Muudatus puudutab spetsifikaadi artiklit 8, avaldatud kokkuvõtte punkti 4.8 ja koonddokumendi punkti 3.6.

Praegune versioon:

„1) Akaatsia- või kastanimesi „Miele della Lunigiana“;

2) KPN – kaitstud päritolunimetus;

3) KPNi logo määruse (EMÜ) nr 1726/98 tähenduses: selle logo võib lisada kas märgistusele või pakendile kinnitatavale pitserile;

4) direktiivi 2000/13/EÜ artiklites 3 ja 9 osutatud minimaalne säilimisaeg tuleb märkida sõnadega „parim enne … lõppu“, millega kaasnevad kuu ja aasta; see kuupäev ei tohi mingil juhul olla hiljem kui kaks aastat pakendamise kuupäevast.“

Uus versioon:

„1) Akaatsia- või kastanimesi „Miele della Lunigiana“;

2) lühend „DOP“ (KPN) või väljakirjutatult „Denominazione di origine protetta“ (Kaitstud päritolunimetus);

3) ELi logo: selle logo võib lisada kas märgistusele või pakendile kinnitatavale pitserile;

4) seaduse kohane minimaalne säilimisaeg, mis ei tohi mingil juhul olla hiljem kui kaks aastat pakendamise kuupäevast;

5) kaitstud päritolunimetus ja ELi logo peavad märgistusel või pakendil olema selges kustumatus kirjas, mille värvus on tugevas kontrastis märgistuse värvusega; kõik muud sõnad peavad olema väiksemas kirjas kui kaitstud päritolunimetus;“

Muudatus lubab kasutada täissõnastuse asemel lühendit „KPN“, mis tähendab, et seda saab kohandada pakendite eri suurusega.

Lisaks on välja jäetud aegunud viited õigusaktidele ja viidatud kehtivatele õigusnormidele.

Loodud on võimalus nimetuse ja logo graafilise esituse kohandamiseks olenevalt kasutatavast pakendist.

Muu

Pakendamine

Muudatus puudutab spetsifikaadi artikli 5 punkti 5.4, avaldatud kokkuvõtte punkti 4.5 ja koonddokumendi punkti 3.5, mis käsitleb pakenditüüpe. Lisaks on välja jäetud aegunud viited õigusaktidele.

Praegune versioon:

„Lubatud on üksnes keeratava kaanega klaaspakendid järgmistes suurustes: 30–1 000 g“

Uus versioon:

„Toote võib pakendada mis tahes anumasse, mis on kehtivate õigusnormide kohaselt lubatud mahuga ja toiduainete säilitamiseks ettenähtud materjalist, kuid eelistatavalt anumasse, mis on täielikult valmistatud ringlussevõetavast või kompostitavast materjalist. Toiduainete säilitamiseks ettenähtud suure mahuga anumatesse võib pakendada üksnes sellist kaitstud päritolunimetusega mett „Miele della Lunigiana“, mis ei ole ette nähtud lõpptarbijatele.“

Kehtivas spetsifikaadis sätestatud pakendamismeetodid on osutunud suureks piiranguks nii müügietapis kui ka tooteedenduses. Kui pakendina saab kasutada mis tahes liiki anumat, võimaldab see paremini vastata turunõudlusele.

Lisaks võimaldab see, et muu kui lõpptarbijatele ette nähtud mee võib pakendada suure mahuga anumatesse, kasutada kaitstud päritolunimetusega mett „Miele della Lunigiana“ töödeldud toodete koostisosana. Märkimine, et eelistada tuleks täielikult ringlussevõetavaid või kompostitavaid pakendimaterjale, julgustab ettevõtjaid selliseid materjale valima.

Praegune versioon:

„b) kindlustada toote kontroll ja jälgitavus, et tagada nende kohustuslike kontrollide tulemuslikkus, mida volitatud asutus (määruse (EMÜ) nr 2081/92 artikli 10 tähenduses) kõikides käesoleva spetsifikaadi artikliga 7 ette nähtud tootmisetappides teeb.“

Uus versioon:

„b) kindlustada toote kontroll ja jälgitavus, et tagada nende kohustuslike kontrollide tulemuslikkus, mida volitatud asutus kõikides kehtivate õigusaktidega ette nähtud tootmisetappides teeb.“

Välja on jäetud viide kehtetuks tunnistatud õigusaktile.

Muudatus puudutab tootespetsifikaadi artiklit 7.

Praegune versioon:

„14. juuli 1992. aasta määruse (EMÜ) nr 2081/92 artikli 10 kohaselt kontrollib selle tootespetsifikaadi sätetele vastavust heakskiidetud eraasutus.“

Uus versioon:

„Toote vastavust spetsifikaadile kontrollib määruse (EÜ) nr 1151/2012 kohaselt kontrolliasutus. Kontrolliasutus on: Bioagricert srl, Via dei Macabraccia n.8/3-4-5, Casalecchio di Reno (Bologna provints); telefon: 051 562158; sertifitseeritud e-post: Bioagricert@pec.bioagricert.org; e-post: info@bioagricert.org“

Kontrolle käsitlevat artiklit on ajakohastatud, lisades kontrolliasutuse andmed ja ajakohastades õigusviited.

KOONDDOKUMENT

„Miele della Lunigiana“

ELi nr: PDO-IT-0195-AM01 – 8.7.2021

KPN (X) KGT ( )

1. [kpn või kgt] nimetus(ed)

„Miele della Lunigiana“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik [XI lisa alusel]

Klass 1.4. Muud loomse päritoluga tooted (munad, mesi, mitmesugused piimatooted (v.a või) jne)

3.2. Punktis 1 esitatud nimetusele vastava toote kirjeldus

Kaitstud päritolunimetust „Miele della Lunigiana“ võib kasutada üksnes järgmise kahe meeliigi puhul: akaatsiamesi ja kastanimesi.

Akaatsiamesi „Miele della Lunigiana“ on määratletud kui Robinia pseudoacacia L. õitest saadud mesi. Kastanimesi „Miele della Lunigiana“ on määratletud kui Castanea sativa M. õitest saadud mesi.

Toote omadused

Akaatsiamesi „Miele della Lunigiana“

Organoleptilised omadused

Akaatsiameel „Miele della Lunigiana“ on järgmised omadused:

— see püsib pikka aega selge ja vedel. Turustusaja lõpu poole võib toimuda osaline kristalliseerumine, kuid täielikku kristalliseerumist ei toimu;

— konsistents: alati viskoosne, sõltudes veesisaldusest;

— värvus: väga hele, alates peaaegu värvitust kuni õlgkollaseni;

— lõhn: kerge, vähepüsiv, puuviljane ja suhkrune, meenutab lillelõhna;

— maitse: selgelt magus, kergelt happeline, kuid mitte mõru. Maitse on väga õrn, tavaliselt vanillivarjundiga, vähepüsiv ja järelmaitseta.

Keemilised, füüsikalised ja mikroskoopilised omadused

Lisaks kehtivates õigusaktides sätestatud nõuetele peavad akaatsiameel „Miele della Lunigiana“ olema järgmised omadused:

— veesisaldus: mitte üle 18 %;

— hüdroksümetüülfurfuraali (HMF) sisaldus: mitte üle 10 mg/kg nelja kuu jooksul mee vurritamisest.

Õietolmu omadused

Meesettes on tavaliselt vähe õietolmu – alla 20 000 tera akaatsia õietolmu 10 g mee kohta.

Kastanimesi „Miele della Lunigiana“

Organoleptilised omadused

Kastanimeel „Miele della Lunigiana“ on järgmised omadused:

— see püsib pikka aega vedel. Turustusaja lõpu poole võib toimuda osaline ja ebakorrapärane kristalliseerumine;

— värvus: tumeda merevaigu värvi, sageli punakate toonidega;

— lõhn: üsna tugev ja kirbe;

— maitse: kauapüsiv, veidi mõru.

Keemilised, füüsikalised ja mikroskoopilised omadused

Lisaks kehtivates õigusaktides sätestatud nõuetele peavad kastanimeel „Miele della Lunigiana“ olema järgmised omadused:

— veesisaldus: mitte üle 18 %;

— hüdroksümetüülfurfuraali (HMF) sisaldus: mitte üle 10 mg/kg nelja kuu jooksul mee vurritamisest.

Õietolmu omadused

Meesettes on palju õietolmu – üle 100 000 tera kastani õietolmu 10 g mee kohta.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Lisasöötmine tuleb enne raamide sissepanekut lõpetada ja lisasööt tohib igal juhul sisaldada üksnes suhkrut ja vett.

3.4. Tootmise erietapid, mis peavad toimuma määratletud geograafilises piirkonnas

Kõik tootmis-, töötlemis- ja ettevalmistamisetapid peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toote võib pakendada mis tahes anumasse, mis on kehtivate õigusnormide kohaselt lubatud mahuga ja toiduainete säilitamiseks ettenähtud materjalist, kuid eelistatavalt anumasse, mis on täielikult valmistatud ringlussevõetavast või kompostitavast materjalist. Toiduainete säilitamiseks ettenähtud suure mahuga anumatesse võib pakendada üksnes sellist kaitstud päritolunimetusega mett „Miele della Lunigiana“, mis ei ole ette nähtud lõpptarbijatele. Toode tuleb pakendada määratletud geograafilises piirkonnas. Pakendamise ja teiste tootmisetappide toimumine määratletud geograafilises piirkonnas on selle piirkonna traditsioon ja see on põhjendatud, et:

a) kaitsta toote kvaliteeti, sest määratletud piirkonnas pakendamisega välditakse mee keemiliste/füüsikaliste ja organoleptiliste omaduste halvenemise ohtu, mida võiksid teise piirkonda vedamisel tekitada vältimatu liikumine ning füüsikaliste ja keskkonnatingimuste muutumine;

b) kindlustada toote kontroll ja jälgitavus, et tagada nende kohustuslike kontrollide tulemuslikkus, mida volitatud asutus kõikides kehtivate õigusaktidega ette nähtud tootmisetappides teeb.

3.6. Sellise toote märgistamise erieeskirjad, millele registreeritud nimetus viitab

Pakendatud toote nimetuse ja esitusega seotud teavet reguleerivad kehtivad õigusaktid. Lisaks seadusega nõutud teabele peab teave sisaldama järgmist:

1) akaatsia- või kastanimesi „Miele della Lunigiana“;

2) lühend „DOP“ (KPN) või väljakirjutatult „Denominazione di origine protetta“ (Kaitstud päritolunimetus);

3) ELi logo: selle logo võib lisada kas märgistusele või pakendile kinnitatavale pitserile;

4) minimaalne säilimisaeg, mis ei tohi mingil juhul olla hiljem kui kaks aastat pakendamise kuupäevast;

5) kaitstud päritolunimetus ja ELi logo peavad märgistusel või pakendil olema selges kustumatus kirjas, mille värvus on tugevas kontrastis märgistuse värvusega; kõik muud sõnad peavad olema väiksemas kirjas kui kaitstud päritolunimetus.

Märgistus võib sisaldada ka muud vabatahtliku teavet tarbija abistamiseks ja/või toitumisalast teavet.

4. Geograafilise piirkonna täpne määratlus

Akaatsia- ja kastanimee „Miele della Lunigiana“ tootmispiirkond koosneb järgmistest Massa-Carrara provintsi valdadest: Pontremoli, Zeri, Mulazzo, Tresana, Podenzana, Aulla, Fosdinovo, Filattiera, Bagnone, Villafranca in Lunigiana, Licciana Nardi, Comano, Fivizzano ja Casola in Lunigiana.

See piirkond on ühtne maa-ala, mis hõlmab ligikaudu 97 000 hektarit ja vastab Lunigiana mägipiirkonnale.

5. Seos geograafilise piirkonnaga

Tootmispiirkond on üldiselt mägine. Põhjas ja idas eraldab Toscana-Emilia Apenniinide mäestikuhari seda Po madalikust, samal ajal kui Apuane Alpide lubjakivist ahelik lõunas ja Liguuria Apenniinide ots läänes lahutavad Lunigianat teistest naabermadalikest.

Piirkonna keskel on lai alluviaalne mägedevaheline valgala keeruka jõgede süsteemiga; jõgedest on kõige olulisem Magra jõgi, kuhu suubuvad kõik piirkonna vooluveekogud.

Lunigiana lähedus merele ja mägise maastiku komplekssus loovad mitmesuguseid mikroklimaatilisi kallakuid, kusjuures madalamal asuvaid alasid mõjutab termiline inversioon, mis tekitab tihti hilise hommikuni kestvaid sagedasi öiseid udusid, ja mägedes on pehmem kliima.

Lunigiana muldade ja mägisuse tõttu ei ole piirkonda intensiivselt kasutatud; tänu sellele ja tööstuse arengu puudumisele on säilinud rohke metsamaaga puutumatu keskkond. Lunigianas on praegu umbes 65 000 hektarit metsamaad, mis moodustab 67 % selle pindalast. Kõige levinumad liigid on akaatsia (Robinia pseudoacacia) ja kastan (Castanea sativa). Akaatsia – nõlvade kindlustamiseks kasutatud puuliik – kasvab nüüd looduslikult ja on mahajäetud piirkondades laialt levinud. Lühikesel, kuid väga rikkalikul õitsemisajal aprillis/mais korjavad mesilased õitest suure koguse nektarit.

Kastanipuud, mida on kasvatatud rooma aegadest, on olnud Lunigiana taluperedele oluline ressurss nii toiduallikana kui ka muudeks kasutusteks (süsi, puit ja parkained) ning õitsemisajal juunis ja juulis külastavad neid mesilased. Nende kahe liigi rohkus on seega aja jooksul julgustanud mesinikke tootma kaht liiki mett.

Hõreda elanikkonna tõttu on kõnealuses piirkonnas traditsiooniliselt tegeletud mesindusega ja see tegevus on kogu piirkonnas laialt levinud. Kahe liigi – akaatsia ja kastani – rohkus ja soodne õitsemisjärjekord võimaldavad toota eriti puhast mett.

Lunigianas on alati mesindusega tegeletud ning sellest ja toote tuntusest annavad tunnistust erinevad ajaloolised dokumendid. Napoleoni-aegses dokumendis on mainitud kasutuses olevate tarude arvu ning mee tootmist ja müüki mitmesugustele kaupmeestele. Samas dokumendis on mainitud kohalikule turule tootnud küünlavabriku olemasolu. Piirkonnas on sajanditevanune pidev mee ja mesindustoodete tootmise traditsioon ning mesinike ühenduse loomine 1873. aastal (põhieesmärgiga levitada mõistlikke mesindustavasid) näitab selgelt tegevuse sügavaid juuri Lunigianas.

Viide tootespetsifikaadi avaldamisele

Tootespetsifikaadi terviktekst on kättesaadav veebisaidil http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toidu- ja metsandusministeeriumi veebisaidil (www.politicheagricole.it), klõpsates ekraani ülemises paremas osas linki „Qualità“, seejärel ekraani vasakus ääres linki „Prodotti DOP IGP STG“ ja lõpuks linki „Disciplinari di Produzione all’esame dell’UE“.

(1) ELT L 343, 14.12.2012, lk 1.